Foto: Index

NAJMANJE pet prosvjednika uhićeno je danas ispred sjedišta SDP-a, a među njima je i čelnik A-HSP-a Dražen Keleminec. Šef ove minorne radikalne stranke uhićen je nakon uzvikivanja ustaškog pozdrava. Ostali su privedeni zbog vrijeđanja policajaca, a jedan od njih u naguravanju s policijom izvukao je odvijač te je priveden zbog napada na službenu osobu.

"Na prosvjedu održanom u subotu u središtu Zagreba uhićen je čelnik Autohtone hrvatske stranke prava (A-HSP) Dražen Keleminec, koji je zajedno s još četvero prosvjednika priveden zbog kršenja javnog reda i mira", potvrdili su iz Policijske uprave zagrebačke.



Povod ploča iz Jasenovca



"Imamo sada nastavak fašističkog terora velikosrpske i jugokomunističke ideologije koja se provodi nad hrvatskim narodom od strane pripadnika KNOJA, OZNE, UDBE, SLUŽBE DRŽAVNE BEZBEDNOSTI, KOSA i sličnih proteklih četvrt stoljeća", stajalo je u pozivu na današnji prosvjed s radnim naslovom "Ne dirajte spomen ploču poginulim bojovnicima HOS-a".



Povorka od stotinjak desničarskih radikala na čijem je čelu bio Dražen Keleminec krenula je ispred sjedišta Srpskog narodnog vijeća (SNV) u Gajevoj ulici, da bi iza 12 sati stigla pred prazne prostorije SDP-a na Iblerovom trgu.

Tekst se nastavlja ispod oglasa





SDPovci su danas u Novoj Gradišci, no to nije spriječilo Keleminca da na diktofon urla "drugovima Bernardiću i MIlanoviću gdje su bili 91". "U mišjim rupama jer ste bili protiv Hrvatske, jer ste bili peta kolona. Danas želite zabraniti ZDS, a ne bunite se protiv četničkih spomenika. Milijune dajete izrodima poput Documente i Pupovcu".



"Dražene nemoj ići"



Dražen Keleminec svoj je govor završio urlicima: "Za dom!" na što su njegove pristaše uzvikivale: "Spremni!" Nakon što su se tri puta tako "pozdravili" Keleminca je okružila policija, a on je počeo vikati: "Ljudi mene su uhitili!", na što su mu prosvjednici vikali: "Dražene nemoj ići!"



Nekoliko minuta kasnije privedena je još jedna starija osoba zbog vrijeđanja policajca. Naime, nakon što je Keleminec uhićen, vrijeđao je policajce te od njih zahtjevao da mu odgovore jesi se borili u ratu.



Još jedna osoba uhićena nakon naguravanja s policajcem. Prosvjednici su ispred SDP-a uzvikivali kako ovo danas nije bila policija nego milicija.



